PATVIRTINTA

Kėdainių dailės mokyklos direktoriaus 2017 m. sausio 30 d.

Įsakymu Nr. V-1-06

**KĖDAINIŲ DAILĖS MOKYKLOS DARBUOTOJŲ, DIRBANČIŲ PAGAL DARBO SUTARTIS, DARBO APMOKĖJIMO SISTEMA**

**I SKYRIUS**

**BENDROSIOS NUOSTATOS**

1. Kėdainių dailės mokyklos (toliau ‒ mokyklos) darbuotojų, dirbančių pagal darbo sutartį (toliau ‒ darbuotojai), darbo apmokėjimo sistema (toliau ‒ sistema) nustato darbuotojų pareiginės algos pastoviosios dalies nustatymo kriterijus, pastoviosios dalies padidinimo iki 10 procentų kriterijus, kintamosios dalies, priemokų bei premijų mokėjimo sąlygas ir tvarką.

2. Darbuotojų darbo užmokesčio sudėtinės dalys nurodytos Lietuvos Respublikos valstybės ir savivaldybių įstaigų darbuotojų darbo apmokėjimo įstatymo (toliau ‒ Valstybės ir savivaldybių įstaigų darbuotojų darbo apmokėjimo įstatymas) 5 straipsnio 1 dalyje. Biudžetinį darbo užmokestį sudaro:

2. 1. pareiginė alga (mėnesinė alga ‒ pastovioji ir kintamoji dalys arba pastovioji dalis);

2. 2. priemokos;

2. 3. mokėjimas už darbą poilsio ir švenčių dienomis, nakties bei viršvalandinį darbą, budėjimą ir esant nukrypimams nuo normalių darbo sąlygų;

2. 4. premijos.

3. Šioje sistemoje vartojami terminai ir apibrėžimai:

3. 1. Mažai sudėtinga veikla ‒ būtina sugebėti rasti sprendimus įvairaus sudėtingumo situacijose, dažniausiai susidarančiose gerai pažįstamose srityse, veikla atliekama vadovaujantis nustatytomis taisyklėmis ir/ar procedūromis arba veikla, susijusi su informacijos Mokyklai paskirtų uždavinių vykdymo srityje apdorojimu, analize ir valdymu, kai dirbama su ne daugiau kaip trejomis informacinėmis sistemomis.

3. 2. Sudėtinga veikla ‒ veikla susijusi su atlikimo metodų ir technikos tobulinimu, susiduriama su sudėtingomis problemomis, kurioms būtina nuolat teoriškai ir praktiškai tobulintis arba veikla, susijusi su informacijos Mokyklai paskirtų uždavinių vykdymo srityje apdorojimu, analize ir valdymu, kai dirbama su ne daugiau kaip šešiomis, bet ne mažiau kaip keturiomis informacinėmis sistemomis.

**II SKYRIUS**

**PAREIGINĖS ALGOS PASTOVIOSIOS DALIES NUSTATYMAS IR DIDINIMAS**

4. Mokyklos darbuotojų pareiginės algos pastovioji dalis nustatoma pareiginės algos koeficientais. Pareiginės algos koeficiento vienetas yra lygus pareiginės algos baziniam dydžiui. Pareiginės algos pastovioji dalis apskaičiuojama atitinkamą pareiginės algos koeficientą dauginant iš pareiginės algos bazinio dydžio. Darbuotojų pareiginės algos pastovioji dalis nustatoma atsižvelgiant į šiuos kriterijus:

4. 1. veiklos sudėtingumą;

4. 2. darbo krūvį (intensyvumas neviršijant nustatyto darbo laiko);

4. 3. atsakomybės lygį;

4. 4. papildomų įgūdžių ar svarbių einamoms pareigoms žinių turėjimą;

4. 5. savarankiškumo lygį;

4. 6. darbo funkcijų įvairove;

4. 7. kitus, mokyklos direktoriaus vertinimu, svarbius kriterijus.

5. Mokyklos darbuotojų pareiginės algos pastovioji dalis nustatoma atsižvelgiant į pareigybės lygį ir profesinio darbo patirtį, kuri apskaičiuojama sumuojant laikotarpius, kai buvo dirbamas analogiškas pareigybės aprašyme nustatytam tam tikros profesijos ar specialybės darbas arba vykdytos pareigybės aprašyme nustatytoms analogiškos funkcijos.

6. A1 lygio pareigybėms pastoviosios dalies koeficientas didinamas 20 procentų (jeigu pareigybės aprašyme yra numatytas reikalavimas turėti magistro kvalifikacinį laipsnį).

7. Pastoviosios dalies koeficientas didinamas iki 100 procentų priklausomai nuo Mokyklai darbo užmokesčiui skirtų lėšų, kai yra Lietuvos respublikos Vyriausybės ar jos įgaliotos institucijos nustatytas atskirų profesijų trūkumus Lietuvos Respublikos darbo rinkoje.

8. Mokyklos darbuotojo pareiginės algos pastoviosios dalies koeficientą pagal Valstybės ir savivaldybių įstaigų darbuotojų darbo apmokėjimo įstatyme numatytus koeficientus nustato mokyklos direktorius. Mokyklos direktoriui – savininko teisės ir pareigas įgyvendinanti institucija.

9. Pareiginės algos pastovioji dalis apskaičiuojama atitinkamą pareiginės algos koeficientą dauginant iš pareiginės algos bazinio dydžio.

10. Pareiginės algos kintamoji dalis gali būti nustatyta priėmimo į darbą metu, atsižvelgiant į darbuotojo profesinę kvalifikaciją ir jam keliamus uždavinius, tačiau ne didesnė kaip 20 procentų pareiginės algos pastoviosios dalies ir ne ilgiau kaip vieniems metams.

11. Įvertinus darbuotojo praėjusių metų veiklą labai gerai skiriama kintamoji dalis priklausomai nuo Mokyklai darbo užmokesčiui skirtų lėšų nuo 10 iki 50 procentų pareiginės algos pastoviosios dalies ir ne ilgiau kaip vieniems metams.

12. Įvertinus darbuotojo praėjusių metų veiklą gerai skiriama kintamoji dalis priklausomai nuo mokyklai darbo užmokesčiui skirtų lėšų nuo 1 iki 20 procentų pareiginės algos pastoviosios dalies ir ne ilgiau kaip vieniems metams.

13. A1 lygio pareigybėms pagal darbo apmokėjimo (Magistras) sistemoje (šio įstatymo 5 str. 2 dalis) nustatytus dydžius pareiginės algos pastovios dalies koeficientas didinamas 20 procentų.

14. Pareiginės algos pastovios dalies koeficientas nustatomas iš naujo pasikeitus darbuotojų pareigybių skaičiui, vadovaujamo darbo patirčiai ir (ar) profesinio darbo patirčiai ar nustačius, kad mokyklos direktoriaus ar jo pavaduotojo pareiginė alga (pastovioji dalis kartu su kintamąja dalimi) viršija praėjusio ketvirčio mokyklos darbuotojų 5 vidutinius pareiginių algų (pastoviųjų dalių kartu su kintamosiomis dalimis) dydžius.

15. Darbuotojams, kurių pareigybės priskiriamos D lygiui (toliau ‒ darbininkai), pareiginės algos pastovioji dalis nustatoma minimaliosios mėnesinės algos dydžio.

16. Darbininkams pareiginės algos kintamoji dalis nenustatoma.

**III SKYRIUS**

**PAREIGINĖS ALGOS KINTAMOSIOS DALIES MOKĖJIMO TVARKA IR SĄLYGOS**

17. Darbuotojų pareiginės algos kintamoji dalis, bet ne didesne kaip 20 procentų pareiginės algos pastoviosios dalies, gali būti nustatyta darbuotojų priėmimo į darbą metu atsižvelgiant į: darbuotojų profesinė kvalifikaciją ir jam keliamus uždavinius bei kitus direktoriaus vertinimu svarbius kriterijus ir ne ilgiau kaip vieniems metams.

18. Pareiginės algos kintamoji dalis nustatoma nuo pastoviosios, taip pat ir nuo padidintos pastoviosios dalies (jeigu ji padidinta).

19. Darbuotojų pareiginės algos kintamosios dalies nustatymas priklauso nuo praėjusiais metais pasiektų rezultatų, kurie nustatomi Lietuvos Respublikos Vyriausybės nustatyta tvarka, atlikus darbuotojų kasmetinės veiklos vertinimo procedūras.

20. Mokyklos direktorius, įvertinęs darbuotojų veiklą labai gerai, gali nustatyti kintamosios dalies dydį vienerių metų laikotarpiui iki 50 procentų pareiginės algos pastoviosios dalies priklausomai nuo mokyklai skirtų asignavimų ir atsižvelgdamas į tai, kokia apimtimi darbuotojas įvykdė nustatytas užduotis, kokia buvo šių užduočių įvykdymo kokybė, kokius sutartus vertinimo rodiklius darbuotojas pasiekė, o kokius ir kokia apimtimi – viršijo.

21. Kintamoji dalis nenustatoma mokytojams, mokyklos direktoriui, direktoriaus pavaduotojui ugdymui bei darbininkams.

**IV SKYRIUS**

**PRIEMOKŲ IR PREMIJŲ MOKĖJIMAS**

22. Priemokos už papildomą darbo krūvį, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės ar papildomų pareigų ar užduočių, nenustatytų pareigybės aprašyme ir suformuluotų raštu vykdymą, gali siekti iki 30 procentų pareiginės algos pastoviosios dalies dydžio priklausomai nuo Mokyklai darbo užmokesčiui skirtų lėšų.

23. Darbuotojui priemoka mokama tol, kol darbuotojas vykdo papildomas funkcijas.

24. Priemokos skiriamos Mokyklos vadovo (toliau ‒ vadovas) įsakymu, esant paties asmens, kuriam prašoma skirti priemoką, raštiškam prašymui.

25. Už prašyme pateiktos informacijos teisingumą ir išsamumą atsako prašymą pasirašęs asmuo.

26. Pasikeitus aplinkybėms, dėl kurių buvo skirta priemoka, vadovo įsakymu priemokos dydis ir mokėjimo terminas gali būti pakeistas arba mokėjimas nutrauktas.

27. Mokyklos darbuotojams priemokos gali būti mokamos ne ilgiau kaip iki kalendorinių metų pabaigos.

28. Priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio.

**V SKYRIUS**

**PREMIJŲ MOKĖJIMO TVARKOS BEI SĄLYGOS**

29. Mokyklos darbuotojams ne daugiau kaip vieną kartą per metus gali būti skiriamos premijos, atlikus vienkartines ypač svarbias Mokyklos veiklos užduotis. Taip pat ne daugiau kaip vieną kartą per metus gali būti skiriamos premijos, įvertinus labai gerai Mokyklos darbuotojo praėjusių kalendorinių metų veiklą. Premijos negali viršyti darbuotojui nustatytos pareiginės algos pastoviosios dalies dydžio. Jos skiriamos neviršijant Mokyklai darbo užmokesčiui skirtų lėšų.

30. Premija negali būti skiriama darbuotojui, kuriam per paskutinius 12 mėnesių buvo paskirta drausminė nuobauda.

**VI SKYRIUS**

**BAIGIAMOSIOS NUOSTATOS**

31. Mokyklos darbuotojų pareiginės algos pastovioji dalis sulygstama darbo sutartyje.

32. Mokyklos darbuotojų kintamosios dalies dydis (procentas nuo pastoviosios dalies) nustatomas į vadovo įsakymu ir/arba nustatomos darbo sutartyse.

33. Mokyklos darbuotojams darbo užmokestis mokamas ne rečiau kaip vieną kartą per mėnesį. Du kartus per mėnesį darbo užmokestis gali būti mokamas tik darbuotojui pateikus prašymą raštu. Konkretūs darbo užmokesčio terminai nustatomi darbo sutartyse.

34. Ši sistema taikoma Mokyklos darbuotojams nuo Darbo apmokėjimo įstatymo įsigaliojimo dienos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_